  Майя Бывальцева Туризмъя но ивортодэтъя элькун центр усьтӥськиз Ижкарын 9-тӥ инвожое. Карлэн но Удмуртилэн куноосыз отысь чебер но тунсыко интыос, ужрадъёс, кунокуаос, сиськонниос сярысь вань кулэ ивортодэт басьтыны быгатозы. Со сяна, чемоданэз кельтыны, син-пель кузьымъёс басьтыны, эмчилы вазиськыны луоз. «Центрез кылдытон сярысь малпаськыны кутскимы кемаласьгес. Куке эскерыны кутскимы, мар уг тырмы туризмез азинтон понна, валамы, нырысь ик уг тырмы ивортодэт. Инфраструктура асьмелэн вань, вань кунокуаос, ресторанъёс, сюресъёс, поездъёс. Туннэ усьтӥськись ивортодэтъя центр — нырысетӥ люкетэз гинэ. Ми валаськомы, вань кытчы кыстӥськыны, вань кинлэсь дышетскыны. Тросаз улосвылъёсын таӵе центръёссы 10 ар вань ни. Та центр пыр асьмелэн аспӧртэм улосвылмылэн туризмъя луонлыкъёсыз сярысь вань ивортодэт басьтыны луоз», — вераз элькунысь лулчеберетъя но туризмъя министр Владимир Соловьёв. Министрлэн малпамезъя, валтӥсь ужпум — мукет улосвылъёсысь, кунгож сьӧрысь но Удмуртиысь туристъёсты кыскон. Вань ивортодэтэз мылкыд карисьёс дунтэк басьтыны быгатозы. Ас кожазы ветлӥсь туристъёс понна нимаз висъет ужа, группаосты бадӟым залын пумиталозы. Кунгож сьӧрысь лыктэм муртъёсын англи кылэз тодӥсь ӧнерчиос вераськозы. Али испан кылэз тодӥсь ӧнерчиез утчало, угось трос туристъёс лыкто Латин Америкаысь. «Милям центръёслэсь ёзэтъёссэ муниципалитетъёсын но усьтэммы потэ, со пӧлын Тол Бабайлэн шаераз, Сибирь трактын. Азинтомы «Живое ремесло» ӵектосэз, со улсын крезьгуро инструментъёс (крезез, кубызэз), ибырвесьёс, горд сюйлэсь арбериос, йӧскалык дӥськут лэсьтонъя мастерскойёс ужалозы», — азьланезлы чакланъёс сярысь вераз чеберлыко киужъёсъя йӧскалык центрлэн кивалтӥсез Наиля Собина но элькунлэн тӧроезлы тау карон кылъёс вераз, центрез усьтыны юрттэмез понна. Чакланъёсъя, 1-тӥ пӧсьтолэзьлы центрлэн visit-udmurtia.ru сайтэз ужаны кутскоз. Отысь нылпиослы, ляб тазалыко муртъёслы туръёс сярысь но тодыны луоз. Озьы ик мобильной приложение ужаны кутскоз. Тегъёс: Туризм Ижкар Удмуртия Лулчеберетъянотуризмъяминистерство ВладимирСоловьёв  